
[bookmark: TextBodyBegin]Europski parlament,
–	uzimajući u obzir svoje prethodne rezolucije o Nigeriji,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da je 10. kolovoza 2020. nigerijski pjevač Yahaya Sharif-Aminu doveden pred Viši šerijatski sud u saveznoj državi Kano, gdje mu je suđeno bez pravnog zastupanja te je osuđen na smrt vješanjem zbog riječi u njegovim pjesmama koje navodno sadrže omalovažavajuće komentare o proroku Muhamedu; budući da se njegova obitelj nakon uhićenja suočila s uznemiravanjem i progonom;
B.	budući da je u siječnju 2021. Državni vrhovni sud u Kanu naložio ponovno suđenje i da je u kolovozu 2022. Žalbeni sud potvrdio tu odluku, priznajući pritom ustavnost šerijatskih zakona o bogohuljenju, što predstavlja ozbiljnu opasnost od toga da će smrtna kazna biti potvrđena; budući da je Sharif-Aminu u studenome 2022. podnio žalbu Vrhovnom sudu, o kojoj još nije odlučeno; budući da je navodno u kritičnom stanju u zatvoru jer se njegovo zdravlje pogoršalo te mu nedostaje hrane, odjeće i lijekova;
C.	budući da su drugi Nigerijci i dalje zatvoreni na temelju optužbi za bogohuljenje;
D.	budući da se zakonima o bogohuljenju u Nigeriji krše njezine međunarodne obveze u području ljudskih prava, Afrička povelja i nigerijski ustav; budući da optužbe za bogohuljenje često dovode do uznemiravanja, nasilja i ubojstava od strane rulja; budući da je Nigerija jedna od sedam zemalja u kojima pojedinac može biti osuđen na smrt zbog bogohuljenja;
E.	budući da svatko ima pravo na slobodu izražavanja, vjeroispovijesti i uvjerenja;
1.	apelira na nigerijske vlasti da odmah i bezuvjetno oslobode Yahayu Sharif-Aminua, da odbace sve optužbe protiv njega i zajamče mu sigurnost pravo na pravičan sudski postupak te da mu osiguraju adekvatan pristup hrani, odjeći i liječenju; poziva Vrhovni sud Nigerije da osigura ubrzani i pošten žalbeni postupak; poziva na oslobađanje svih drugih osoba koje su suočene s optužbama za bogohuljenje;
2.	podsjeća da se zakonima o bogohuljenju neupitno krše međunarodne obveze u pogledu ljudskih prava, posebno Međunarodni pakt o građanskim i političkim pravima, te da su ti zakoni u suprotnosti s nigerijskim ustavom, kojim se jamče vjerska sloboda i sloboda izražavanja;
3.	poziva nigerijske vlasti da poštuju ljudska prava diljem zemlje tako da zajamče da se saveznim, državnim i šerijatskim zakonima nigerijskim državljanima ne uskraćuje zaštita na koju imaju pravo u skladu s nacionalnim ustavom i međunarodnim konvencijama; naglašava odgovornost Nigerije da bude primjer u ukidanju zakona o bogohuljenju, uključujući vjerske uvrede u kaznenom pravu, kojima se sustavno ugrožavaju vjerske manjine, krše temeljne slobode i potiče sektaško nasilje;
4.	potiče Nigeriju da uvede moratorij na pogubljenja na nacionalnoj razini i da radi na potpunom ukidanju smrtne kazne;
5.	potiče nigerijsku vladu da se bori protiv nekažnjivosti optužbi za bogohuljenje kažnjavanjem osoba koje iznose lažne optužbe i privođenjem počinitelja nasilja u ruljama pravdi;
6.	poziva EU i njegove države članice da s nigerijskim vlastima razgovaraju o pojedinačnim slučajevima, problemima u vezi s ljudskim pravima i zakonima o bogohuljenju te da osiguraju diplomatsko promatranje sudskih postupaka kada započne suđenje protiv Sharif-Aminua na Vrhovnom sudu; pohvaljuje oslobađanje Rhode Jataua i puštanje na slobodu Mubaraka Bale;
7.	nalaže svojoj predsjednici da ovu Rezoluciju proslijedi Komisiji, Vijeću, Europskoj službi za vanjsko djelovanje i potpredsjednici Komisije / Visokoj predstavnici Unije za vanjske poslove i sigurnosnu politiku te vladi i parlamentu Nigerije.




image1.png




